**Miloš Vujanić** (serb. Милош Вујанић,s. 30. marraskuuta 1980 Loznica) on serbialainen ammattilaisuransa lopettanut koripalloilija. Pelaajauransa jälkeen hän on toiminut muun muassa KK Partizanin apuvalmentajana.

Ura
---

### Seurajoukkueet

Vujanić aloitti uransa KK Crvena zvezdan juniorijoukkueissa, joista hän nousi edustusjoukkueeseen kaudella 1998–1999. Hän pelasi joukkueessa kolme kautta ennen kuin siirtyi seuran pahimman vihollisen, KK Partizanin, riveihin. Vujanić pelasi seurassa kaksi kautta ja osallistui NBA:n vuoden 2002 varaustilaisuuteen, jossa New York Knicks varasi hänet Vujanićin omaksi yllätykseksi jo numerolla 36. Hän ei kuitenkaan siirtynyt NBA:han, vaan tuli takaisin Partizaniin, jossa hän voitti kauden 2002–2003 korikuninkuuden. Kauden jälkeen hänet nimettiin kauden toiseen tähdistöjoukkueeseen.

Seuraavaksi kaudeksi Vujanić siirtyi Climamio Bolognan riveihin, jossa hän voitti kauden 2004–2005 Italian mestaruuden. Kauden 2003–2004 jälkeen Vujanić valittiin toiseen tähdistöjoukkueeseen, kun hän vei joukkueensa aina Euroliigan finaaliin saakka yhdessä Hanno Möttölän kanssa. Kahden kauden jälkeen Italiassa Vujanić siirtyi FC Barcelona Bàsquetin riveihin. Loukkaantumisten tähdittämän kauden aikana hän pelasi Euroliigassa ainoastaan neljä peliä.

Espanjasta Vujanić siirtyi Panathinaikosiin, jossa hän voitti Euroliigan, Kreikan mestaruuden ja Kreikan cupin. Kauden jälkeen hän teki Panathinaikosin kanssa jatkosopimuksen, mutta pelasi joukkueessa ainoastaan marraskuuhun saakka ennen kuin siirtyi Moskovan Dynamoon. Vujanić johti joukkueensa kaudella 2007–2008 ULEB Cupin pudotuspeleihin, joissa joukkue sijoittui kolmanneksi.

Kaudeksi 2008–2009 Vujanić siirtyi Efes Pilseniin. Hän teki keskimäärin 10,9 pistettä kymmenessä pelaamassaan Euroliiga-pelissä. Seuraavaksi kaudeksi Vujanić siirtyi ACB:ssä pelanneeseen CB Murciaan yksivuotisella sopimuksella.

### Maajoukkue

Vujanić on kuulunut Jugoslavian alle 18- ja 20-vuotiaiden koripallomaajoukkueisiin. Hän pelasi Serbian maajoukkueessa vuoden 2002 MM-kisoissa, joissa hän voitti kultaa. Lisäksi hän on edustanut Serbiaa vuoden 2003 EM-kisoissa sekä Ateenan olympialaisissa 2004

Lähteet
-------

1. ↑  Milos Vujanic: "I don't know if I'm going to play in the NBA next year"  22.11.2002. Hoopshype. Viitattu 22.kesäkuuta 2009. (englanniksi)
2. 1 2 3 4 5  VUJANIC, MILOS Euroliiga. Viitattu 22.kesäkuuta 2009. (englanniksi)
3. ↑  All-Euroleague team 2002-03  3.5.2003. Euroliiga. Viitattu 22.kesäkuuta 2009. (englanniksi)
4. ↑  2003-04 All-Euroleague team announced  22.1.2008. Euroliiga. Viitattu 22.kesäkuuta 2009. (englanniksi)
5. ↑  Team Focus: Efes Pilsen  29.9.2008. Euroliiga. Viitattu 22.kesäkuuta 2009. (englanniksi)
6. ↑  Panathinaikos keeps Milos Vujanic  11.7.2007. Euroliiga. Viitattu 22.kesäkuuta 2009. (englanniksi)
7. ↑  Vujanic goes from Greens to Dynamo  26.11.2007. ULEB Eurocup. Viitattu 22.kesäkuuta 2009. (englanniksi)
8. ↑  Dynamo finishes third ULEB Cup. Viitattu 22.kesäkuuta 2009. (englanniksi)
9. ↑  Efes Pilsen lands Milos Vujanic  13.6.2008. Euroliiga. Viitattu 22.kesäkuuta 2009. (englanniksi)
10. ↑  Milos Vujanic será el base del Club Baloncesto Murcia  21.8.2009. Liga ACB.  Arkistoitu 25.3.2017. Viitattu 12.marraskuuta 2009. (espanjaksi)

Aiheesta muualla
----------------

* Euroliigan pelaajaprofiili (englanniksi)